Manuel II. je vzdrževal prijateljske odnose z Mehmedom I. (1402-1421), zmagovalcem v osmanski državljanski vojni, njegov naslednik Murat II. (1421-1451) pa je leta 1422 napadel Konstantinopel. Manuel II. je v zadnjih letih vladanja večino državniških dolžnosti prepustil sinu in nasledniku Ivanu VIII. Paleologu in se vrnil v Evropo iskat podporo proti Osmanskemu cesarstvu. Na dvoru ogrskega kralja Sigismunda v Budimu se je zadržal dva meseca. Kralj je bil kljub porazu v bitki pri Nikopolju leta 1396 pripravljen sodelovati v vojni proti Osmanskemu cesarstvu, po izbruhu husitskih vojn na Češkem pa je bilo nemogoče računati na češko in nemško vojsko, ki sta bili neposredno vpleteni v vojna dogajanja, ogrska vojska pa je morala nadzirati dogajanja in braniti svoje kraljestvo. Nezadovoljni Manuel se je iz Ogrske vrnil domov praznih rok, zato je bil njegov sin leta 1424 prisiljen podpisati zanj neugoden mirovni sporazum z Osmanskim cesarstvom in sultanu plačevati letni davek.